V. Veteška, podpredseda NR SR: (2003-04-25):
Tentoraz oslovím aj kolegu poslanca pána Soboňu, aby si aj on vážil slová, ktoré tu hovorí, pretože mám úctu, pán poslanec, pred tebou za to, že si dobrovoľne požiadal o vzdanie sa svojho práva na obhajobu týmto orgánom. Na druhej strane chcem povedať, my máme povinnosť zvážiť, či niekedy to nie je už únik, pokus o únik z nešťastia, pretože do tohto nešťastia, podľa môjho názoru, sa tento človek nedostal sám. Ja vám chcem povedať, nikdy v živote som nebol na súde, nikdy som nebol na prokuratúre, nikdy som nebol v Kúpeľoch Sliač a Kováčová. S pánom Soboňom sa poznám krátko ako s kolegom poslancom, ale poctivo som sa pripravoval na rokovanie mandátového a imunitného výboru a postrehol som dva momenty, ktoré má presvedčili o tom, že ani dobrá vôľa samého poslanca nám nezakladá ani právo, ani nás neoslobodzuje od zodpovednosti odovzdať tohto človeka do rúk tam, kde nemusí byť právo právom alebo pravda právom a právo pravdou. Keď sme v mandátovom a imunitnom výbore hovorili o tom, či má pán poslanec Soboňa právo doviesť si tam svojho obhajcu, dôvodom našej pani kolegyne, ja som to privítal, pani kolegyne Sabolovej bolo, že predsa, keď sa tam  zúčastní aj zástupca Generálneho prokuratúry je predpoklad, že zástupca Generálnej prokuratúry v súlade so základným poslaním prokuratúry ako takej dohliada nad správnosťou vykonávania zákonov, môže ešte v priebehu rokovania pred imunitným a mandátovým výborom dôjsť k presvedčeniu, že toto trestné stíhanie, ktoré je vedené proti nášmu kolegovi poslancovi, nemá dostatočný právny základ. Ja som v presvedčení, že takto to bude súhlasil aj s tým, aby bol zástupca Generálnej prokuratúry a že nebude zástupca samotného poslanca obhajca pán docent Čečot. Druhý moment, ktorý som postrehol na rokovaní mandátového a imunitného výboru, bol ten, že som vychádzal zo skutočnosti, že nie je našou úlohou vyšetrovať, pretože na to máme orgány činné v trestnom konaní, ale našou úlohou je vypočuť si a vzhliadnuť podmienky, či nie sú prekážky na to, aby pokračovalo trestné stíhanie, ktoré niekto začal voči nášmu kolegovi poslancovi. A dovoľte mi, aby som práve v tejto súvislosti povedal dva kľúčové momenty pre mňa ako pre ústavného činiteľa a ako človeka, ktorý tu nedávno spolu s vami kládol ruku na Ústavu Slovenskej republiky, a budem tak konať aj teraz. Ja som položil otázku pani okresnej prokurátorke, na ktorú mi nezodpovedala. Položil som jej otázku, ktorá sa týkala v čase začatia trestného stíhania. Kto bol vlastníkom Kúpeľov Sliač a Kováčová? To je vážny právnický moment na postupovanie v celej tejto takzvanej kauze. Položil som aj druhú otázku. Ani na tú som nedostal odpoveď. Tá žena nebola pripravená. Tá žena čítala len dokumenty, ktoré dala dohromady s nejakým tímom, a mal som predpoklad a mám úctu ku kolegom právnikom, sám mám právnické vzdelanie, hoci som právnu prax v reálnom živote nikdy nevykonával, tá žena prečítala dokumenty, ktoré dala dohromady. Z čoho som sa však zhrozil? Zhrozil som sa z toho, že zástupca Generálnej prokuratúry, ktorého som dovtedy nepoznal, ospravedlňujem sa, myslím si, že to bol dokonca zástupca generálneho prokurátora, ktorého som dovtedy nikdy nevidel, ospravedlňujem sa. Mám úctu ku kolegom právnikom, chodili sme do jednej a tej istej školy, univerzity. Tento muž namiesto toho, aby dohliadal nad správnosťou vykonávania zákonov alebo jedným slovom nad zákonnosťou, tento muž drgal doslova a do písmena, ja si  nedovolím znevážiť toto čestné miesto, aby som predvádzal akým spôsobom do prokurátorky, čo ešte má vytiahnuť, čo ešte má upozorniť a tak. Čiže muž, ktorý mal zabezpečovať nezávislosť konania, ten huckal ako keby, ako keby... Viete, čo si myslím. Tretiu vec, ktorú chcem povedať. Je dva a pol roka alebo určité obdobie, ktoré tu pán poslanec prezentoval presnejšie, prebiehalo trestné stíhanie voči jeho osobe a zúčastneným osobám v tejto kauze bez poslaneckej imunity. Za dva a pol roka nikto týmto ľuďom, účastníkom v trestnom konaní nekládol prekážky na to, aby nedokázali vinu alebo aby nedostali vec do stavu, ktorá bola schopná na predloženie na vytýčenie súdneho pojednávania. Ja by som preto chcel pripomenúť všetky tie vystúpenia, ktoré tu moji kolegovia poslanci povedali, či už to bol pán Jarjabek, náš pán predseda klubu Cabaj, alebo pán Jasovský, kde zazneli aj návrhy na to, aby sa táto vec vrátila naspäť do mandátového a imunitného výboru, kde zazneli aj návrhy na to, aby sa vyslovene hlasovalo tajne o tejto veci, aby sme dokázali, že sme v tejto veci aj my nepolitickí. Chcem však na záver ešte jednu vec povedať. Keďže nemám vzťah k tejto veci a chcem hovoriť skutočne nezávisle, vážim sú túto svoju situáciu, chcem aj to hovoriť, že ak je pán Soboňa trestne stíhateľný, tak tomu neujde, pretože ukončením poslaneckého obdobia nezaniká trestnosť v tejto veci. Je však na nás, že ak orgánom činným v trestnom konaní doposiaľ nebežal čas, tak prečo by sme sa my mali, tak ľudovo povedané, časovo schvátiť a chytro, chytro urobiť niečo. Nech tí ľudia, ktorí zanedbali odpovedať a zabezpečiť správne odpovede na otázky, ktoré som ja položil v mandátovom a imunitnom výbore, nech ešte popracujú na zodpovedaní takých otázok a nech niekedy v budúcnosti požiadajú o zbavenie imunity pána poslanca. Nech dopracujú kvalitnú prácu a nech ju predložia tak, aby sme boli naozaj presvedčení. Ja osobne nie som presvedčený nie preto, že som kolega pána poslanca v klube za HZDS. Ja nie som presvedčený preto, že sa nedodržiava právo. Poďme za právom, panie kolegyne a páni kolegovia! Ďakujem vám za pozornosť. (Potlesk.) Z. Martináková, podpredsedníčka NR SR: Faktické poznámky. Uzatváram možnosť hlásiť sa s faktickými poznámkami. Pani poslankyňa Sabolová.